Diari Oficial de la Generalitat Valenciana


Sumari del DOGV 2999, del 26-05-1997 (1997/7715)

ORDRE de 6 de maig de 1997, de la Conselleria de Cultura, Educació i Ciència, per la qual es regula el procediment d'admissió de l'alumnat en els centres mantinguts amb fons públics per a cursar ensenyaments de Formació Professional Específica de Gran Superior i s'estableixen les normes per a la realització de les proves d'accés als Cicles Formatius de Formació Professional específica de gran mitjà i gran superior per al curs 1997-98.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/05/06/(1)/dof/vci/html**

### Dades del document

Número de DOGV
:   2999

Data del DOGV
:   26-05-1997

Secció del DOGV
:   DISPOSICIONS GENERALS

Número del document
:   1997/7715


Data del document
:   06-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 6 de maig de 1997, de la Conselleria de Cultura, Educació i Ciència, per la qual es regula el procediment d'admissió de l'alumnat en els centres mantinguts amb fons públics per a cursar ensenyaments de Formació Professional Específica de Grau Superior i s'estableixen les normes per a la realització de les proves d'accés als Cicles Formatius de Formació Professional específica de grau mitjà i grau superior per al curs 1997-98.
  
El Decret 186/94, de 13 de setembre, del Govern Valencià (DOGV del 27 de setembre) i l'Ordre de 7 de febrer de 1995 de la Conselleria d'Educació i Ciència (DOGV de l'1 de març) que el desplega, regulen l'admissió d'alumnat als centres docents no universitaris mantinguts amb fons públics,
  
Aquestes normes inclouen en el seu àmbit d'aplicació el procés d'admissió d'alumnes de cicles formatius de grau mitjà i exclouen explícitament l'admissió en la Formació Professional de Grau Superior, ja que segons s'estableix en la disposició addicional segona del mencionat Decret, aquesta ha de regular-se per reglamentació específica.
  
D'altra banda, d'acord amb el que estableix l'article 32.1 de la Llei d'Ordenació General del Sistema Educatiu, de 3 d'octubre de 1990, es pot accedir a la Formació Professional Específica, tant de grau mitjà com de grau superior, després de la superació d'una prova si no es tenen els requisits acadèmics d'accés directe.
  
  
Per tot això, en exercici de les competències que em confereix l'article 35 de la Llei 5/1983, de 30 de desembre, del Govern Valencià,
  
  
ORDENE
  
  
Primer. Àmbit d'aplicació
  
L'admissió d'alumnat en els centres mantinguts amb fons públics, ubicats en l'àmbit de gestió de la Conselleria de Cultura, Educació i Ciència, que imparteixen ensenyaments de Formació Professional Específica de grau superior, així com les proves d'accés als cicles de Formació Professional Específica de grau mitjà i grau superior, es regiran pel procediment establit en aquesta ordre.
  
  
Segon. Constitució dels grups
  
Els grups seran de 30 alumnes com a màxim.
  
Excepcionalment en els cicles formatius de grau superior "Desenvolupament d'aplicacions informàtiques" i "Administració de sistemes informàtics" de la família professional d'Informàtica, els grups seran de 20 alumnes.
  
En cap cas no es deixaran places lliures si existiren sol·licituds que complisquen els requisits d'accés.
  
No s'autoritzarà, com a norma general, cap grup amb menys de 20 alumnes. No obstant això, en els casos en què no es puga arribar a aquestes xifres, per falta de sol·licitants o perquè aquests no hagen superat la prova d'accés, l'autorització definitiva la donarà, després de l'informe de la Inspecció Educativa, el director territorial corresponent.
  
  
Tercer. Condicions d'accés directe
  
Els requisits acadèmics necessaris per a tindre accés directe als cicles de grau superior són:
  
a) Titulats de Batxillerat LOGSE.
  
b) Titulats de Batxillerat Experimental
  
c)Alumnes amb el COU superat.
  
d)Titulats de Formació Professional de segon grau.
  
Els criteris, per ordre de prioritat, per a l'admissió d'alumnes d'accés directe a cicles formatius de grau superior, per al curs 1997/98, són els indicats en l'annex A.
  
Els titulats de Formació Professional Específica de grau superior (Tècnics Superiors) que desitgen cursar un nou cicle, podran accedir directament si, després d'aplicar els criteris de prioritat indicats en l'annex A, encara hi hagueren places lliures.
  
  
Quart. Condicions d'accés mitjançant prova
  
Tots els alumnes que no complisquen els requisits d'accés directe al cicle, hi podran accedir després de la superació d'una prova sempre que tinguen complits 20 anys abans de la realització de la mencionada prova.
  
Les normes per a la realització de les proves d'accés, tant als cicles de grau mitjà com als de grau superior, són les que s'especifiquen en l'annex B d'aquesta ordre.
  
  
Cinquè. Inscripció
  
Els terminis per a sol·licitar la inscripció als cicles formatius de grau superior, són:
  
- Juny, del 19 al 26, els dos inclosos.
  
- Setembre, del 4 al 10, els dos inclosos.
  
  
Sisè. Vacants
  
Les vacants ofertes es repartiran d'acord amb els criteris següents:
  
1. El 80% de les places es cobrirà mitjançant accés directe, d'acord amb les condicions que estableix el punt tercer.
  
2. El 20% de les places restants serà cobert pels sol·licitants que hagen superat les proves d'accés. Aquestes places seran assignades d'acord amb la qualificació que s'hi obtinga.
  
3. En els dos casos anteriors, les places seran acumulables en els dos sentits.
  
Els centres que impartisquen cicles formatius de la família d'Activitats Físiques i Esportives reservaran per als qui figuren en la relació d'esportistes d'elit de la Comunitat Valenciana que es publique al DOGV, o estiguen en condicions de figurar en la mencionada relació, prèvia certificació de la Direcció General de l'Esport, així com per als qui acrediten la condició d'esportistes d'alt nivell establida en el Reial Decret 1.856/1995, de 17 de novembre (BOE del 14 de desembre), les places següents:
  
a) 1 plaça per grup per als qui reunisquen els requisits d'accés directe.
  
b) 2 places per grup per als qui accedisquen per mitjà de prova
  
En els dos casos aquestes places estaran incloses en els percentatges del 80 % i del 20 % establits anteriorment.
  
  
Setè. Sol·licituds
  
Els aspirants ompliran el full d'inscripció segons el model que figura en l'annex C.
  
  
Vuitè. Admissió
  
El procés d'admissió de l'alumnat estarà a càrrec del Consell Escolar del Centre, que podrà incorporar com a assessors, si ho estima oportú, els/les coordinadors/es dels cicles i/o coordinador/a de la Família Professional corresponent.
  
S'actuarà de la manera següent:
  
- Si el nombre de sol·licituds d'accés directe és igual o inferior al de places ofertades, es farà pública la llista d'admesos en el mateix centre.
  
- Si hi ha més sol·licitants d'accés directe que places ofertes, s'elaborarà una llista amb els criteris de prioritat establits en l'annex A.
  
La llista d'admesos s'ordenarà respectant les prioritats d'accés establides en el punt tercer i dins de cada grup, en funció de l'expedient acadèmic.
  
Els sol·licitants que no hagen obtingut plaça figuraran en una llista de no admesos, ordenats segons la puntuació obtinguda. Aquesta llista tindrà, a tots els efectes, la consideració de llista d'espera.
  
  
En els casos en què hi haja més d'un torn (matí i vesprada) d'un mateix cicle formatiu, els alumnes podran sol·licitar, en el moment de matricular-se, el torn que desitgen si compleixen, per ordre prioritari, alguna de les condicions següents:
  
a) Treballadors en actiu.
  
b) Esportistes d'elit.
  
c) Alumnes que estan fent el Servei Militar o la Prestació Social Substitutòria.
  
d) Alumnes que estan cursant ensenyaments reglats de música i dansa de grau mitjà o superior.
  
No serà condició vàlida per a sol·licitar un determinat torn, estar cursant qualsevol altre ensenyament de règim general, ja que d'acord amb el que estableix l'article trenta-tres, 1-b, de l'Ordre de 7 de febrer de 1995, d'admissió d'alumnat en centres mantinguts amb fons públics, quan es tracte d'alumnes procedents d'altres centres, presentaran la certificació de baixa del centre anterior amb expressió de la seua situació acadèmica.
  
  
Novè. Matriculació
  
D'acord amb els grups autoritzats en cada centre, els alumnes inscrits i admesos en el període de juny que tinguen accés directe, formalitzaran la seua matrícula del 15 al 25 de juliol. Si no ho fan, hauran de repetir la inscripció al setembre, i sotmetre's de nou al procés de baremació, si encara volen cursar el cicle formatiu.
  
Les vacants produïdes pels alumnes que, sent admesos al juny, no formalitzen la matrícula del 15 al 25 de juliol, seran cobertes pels alumnes en llista d'espera, que es matricularan del 28 al 30 de juliol.
  
  
Si al juny el nombre d'alumnes inscrits amb accés directe, en cada cicle formatiu, és inferior a 20, el centre no podrà obrir període de matrícula al juliol, i caldrà posposar-la al mes de setembre, després de la realització de les proves d'accés.
  
El segon període de formalització de matrícula s'obrirà del 15 al 17 de setembre, després de la realització de les proves d'accés als cicles formatius, i la publicació d'admesos si fa al cas.
  
  
DISPOSICIÓ ADDICIONAL
  
  
Aquesta ordre no serà aplicable a l'admissió de l'alumnat del Complex Educatiu de Xest i de l'Institut de Formació Professional Costa d'Atzar de Castelló de la Plana que, per disposar de serveis complementaris de transport i/o residència, es regiran per la convocatòria específica que amb caràcter anual, publicarà la Conselleria de Cultura, Educació i Ciència d'acord amb el que estableix la disposició addicional setena del Decret 186/1994.
  
  
DISPOSICIONS FINALS
  
Primera
  
S'autoritza a les Direccions Generals d'Ordenació, Innovació Educativa i Política Lingüística i de Centres Docents per a dictar quantes resolucions procedisquen per a l'aplicació del que estableix en aquesta ordre.
  
Segona
  
Aquesta ordre entrarà en vigor el dia següent al de la publicació en el Diari Oficial de la Generalitat Valenciana.
  
  
València, 6 de maig de 1997
  
  
El conseller de Cultura, Educació i Ciència,
  
FRANCISCO CAMPS ORTIZ


Còpia Permalink ELI